Vi har haft et dejligt ophold i Miguels lejlighed i den nedre del af Alfama. Lejligheden ligger i et charmerende område med mange muligheder for indkøb af dagligvarer fra mindre supermarkeder og besøg på restauranter. Ned af trappen og lige til venstre ligger Alfama Cellar, en restaurant med lækkert tilberedt portugisisk mad (dog lidt dyrere end mange andre steder med lokal mad, men billigt i forhold til Danmark).
Det er nemt at komme fra lufthavnen til lejligheden. En taxa koster 8-10 euro. Metro til Santa Apolonia stationen er også nemt. Tager en lille time. Du skal skift en enkelt gang, men kan køre på samme billet.
Det tager under 10 minutter at gå til den store plads i byen, Praça do Comércio. I det hele taget er lejlighed beliggende ret centralt. Kun hvis du skal til Belem er det en god ide med offentlig transport.